กรณีศึกษา การกลับมาของแบรนด์ Champion
หากพูดถึงแบรนด์เสื้อผ้ากีฬาแฟชั่น นอกจาก Nike และ Adidas ในตอนนี้มีแบรนด์หนึ่งชื่อ Champion กำลังมาแรง ได้รับความนิยมจากทั่วโลก ทั้งฝั่งตะวันตก จีน และ ไทย  แต่รู้หรือไม่ว่า.. แบรนด์ Champion มีอายุกว่า 100 ปี และเป็นหนึ่งในแบรนด์ยอดฮิตสมัยก่อน  อย่างไรก็ตาม เทรนด์แฟชั่นที่เปลี่ยนไป ประกอบกับคู่แข่งที่มากขึ้น ทำให้ Champion กลายเป็นแบรนด์ที่เกือบจะหายไปจากตลาด  แล้ว Champion กลับมาได้อย่างไร? ลงทุนแมนจะเล่าให้ฟัง
12 ก.ค. 2562

กรณีศึกษา การกลับมาของแบรนด์ Champion / โดย ลงทุนแมน
หากพูดถึงแบรนด์เสื้อผ้ากีฬาแฟชั่น
นอกจาก Nike และ Adidas
ในตอนนี้มีแบรนด์หนึ่งชื่อ Champion กำลังมาแรง
ได้รับความนิยมจากทั่วโลก ทั้งฝั่งตะวันตก จีน และ ไทย
แต่รู้หรือไม่ว่า..
แบรนด์ Champion มีอายุกว่า 100 ปี และเป็นหนึ่งในแบรนด์ยอดฮิตสมัยก่อน
อย่างไรก็ตาม เทรนด์แฟชั่นที่เปลี่ยนไป ประกอบกับคู่แข่งที่มากขึ้น
ทำให้ Champion กลายเป็นแบรนด์ที่เกือบจะหายไปจากตลาด
แล้ว Champion กลับมาได้อย่างไร?
ลงทุนแมนจะเล่าให้ฟัง
จุดเริ่มต้นของแบรนด์เกิดขึ้นโดยพี่น้องตระกูล Feinbloom ที่ร่วมกันก่อตั้ง 
บริษัท Knickerbocker Knitting Company เมื่อ 100 ปีที่แล้ว..
Champion เป็นแบรนด์ที่ริเริ่มผลิตเสื้อ Sweatshirt ด้วยนวัตกรรมการเย็บผ้าแบบแนวขวาง
นวัตกรรมดังกล่าว ทำให้เสื้อผ้ารักษาทรงได้ดี และทำให้อุณหภูมิร่างกายอบอุ่นมากขึ้น
เรื่องนี้จึงทำให้สินค้าของ Champion ขายดี
ที่น่าสนใจคือ การเจาะตลาดของ Champion สมัยนั้น เน้นไปที่เสื้อผ้ากีฬาของนักศึกษามหาวิทยาลัย
จุดเด่นหลักๆ ของแบรนด์ก็คือ ดีไซน์ที่เรียบง่าย ใส่สบาย และมีคุณภาพ
สิ่งเหล่านี้ทำให้แบรนด์ Champion ถูกบอกต่อ “ปากต่อปาก” จนกลายมาเป็นที่นิยมอย่างรวดเร็ว
นอกจากนี้ โลโก้ตัวอักษร “C” ได้ถูกนำมาเป็นสัญลักษณ์ประจำแบรนด์ และยังอยู่มาจนถึงปัจจุบัน
ในเวลาต่อมา แบรนด์ก็ได้ต่อยอดมาเป็น ผู้ผลิตให้กับสโมสรฟุตบอล และทีมบาสเกตบอล NBA
ตั้งแต่..
เสื้อนักบาสดรีมทีมโอลิมปิกในปี 1990
เสื้อผู้เล่น NBA 27 ทีม ในช่วงปี 1990 ถึงปี 1997
เสื้อฟุตบอลทีมชาติเวลส์ และอีกหลายๆ สโมสรชั้นนำในหลายประเทศ
แต่หลังจากนั้น เทรนด์แฟชั่นก็เริ่มเปลี่ยนไป..
และการเกิดใหม่ของแบรนด์ที่สดใหม่ มีชีวิตชีวาอย่าง Nike และ Adidas
ก็ทำให้ความนิยมของ Champion ที่ดูเรียบง่าย กลายเป็นแบรนด์ที่ดูจืดไปเลย
ตอนนั้น Champion มีทางเลือกเพียงรีแบรนด์ให้เข้ากับยุคสมัย หรือ การคงเอกลักษณ์แบบเดิมๆ ที่เคยเป็น
Champion เลือกที่จะไม่ปรับอะไรเลย และตัดสินใจนำสินค้าเรือธงของแบรนด์ Sweatshirt
ไปร่วมกันผลิตสินค้าพิเศษกับแบรนด์ชั้นนำอื่นๆ
Champion จับมือกับ..
แบรนด์จากประเทศสหรัฐอเมริกา เช่น Supreme, Undefeated  
แบรนด์จากประเทศสวิตเซอร์แลนด์ เช่น Vetements 
แบรนด์จากประเทศญี่ปุ่น เช่น A Bathing Ape, Monkey Time
ทั้งหมดนี้ใช้ระยะเวลากว่า 12 ปี ก่อนที่ Champion จะเริ่มมีคนนำมาพูดถึง และกลับมาได้รับความนิยมอีกครั้ง
จนในที่สุด Champion ถูกซื้อกิจการไปโดย บริษัท Hanesbrands ผู้ผลิตและจัดจำหน่ายเสื้อผ้าชั้นใน ของสหรัฐอเมริกา
เรามาดูผลประกอบการบริษัท Hanesbrands
ปี 2014 รายได้ 1.8 แสนล้านบาท กำไร 1.6 หมื่นล้านบาท
ปี 2016 รายได้ 2.0 แสนล้านบาท กำไร 0.2 หมื่นล้านบาท
ปี 2018 รายได้ 2.1 แสนล้านบาท กำไร 1.7 หมื่นล้านบาท
กำไรที่หดตัวลงในปี 2017 มาจากรายการพิเศษทางภาษีในสหรัฐอเมริกา อย่างไรก็ตาม สิ่งที่น่าสนใจคือ รายได้เฉพาะธุรกิจ Champion
ปี 2017 รายได้ 3.1 หมื่นล้านบาท 
ปี 2018 รายได้ 4.2 หมื่นล้านบาท
คิดเป็นการเติบโตกว่า 35% 
แสดงให้เห็นว่า Champion กำลังเติบโตสูง
โดยบริษัทคาดการณ์รายได้จากธุรกิจ Champion สูงถึง 6 หมื่นล้านบาทในปี 2022..
ถึงตรงนี้เราก็อาจสรุปได้ว่า Champion กำลังกลับมาเกิดใหม่
และกลับมายิ่งใหญ่กว่าที่เคยเป็นในอดีต..
เรื่องราวของ Champion ก็เหมือนกับชีวิตของเราที่ประกอบไปด้วยช่วงที่ดี และช่วงที่แย่
ในวันที่ดี เราก็คงต้องระวังไว้เสมอว่า จะมีคู่แข่งที่เกิดขึ้นมาใหม่ ทำให้เราแย่ลงได้เสมอ
สำหรับในวันที่แย่ ก็อาจจะไม่ได้แย่ไปตลอด ถ้าหากเราพยายามหาทางออก และตั้งใจทำให้มันดีขึ้น เหมือนกรณีของ Champion ในที่สุดมันก็จะกลับมาได้ ถ้าเราทำมันมากพอ..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-Hanesbrands Inc., Investor Presentation 2019
-
-
-
-
-
-
-